Izbové rastliny vedia zútulniť každý byt, dom či kanceláriu. Miestnosť rozjasnia a dodajú kúsok života aj do chladných priestorov.
Niektoré rastlinky sú dokonca aj dobré pre naše zdravie – čistia vzduch, ktorý dýchame, alebo napríklad prispievajú aj k rýchlejšiemu hojeniu rán.
Nie každý má však čas na aktívnu starostlivosť o rastliny. Niektorí z nás majú záujem len o pekný a príjemný doplnok do domu bez potreby intenzívnej starostlivosti.
Izbové rastliny z tohto zoznamu vám odpustia, ak ich zabudnete poliať alebo ich necháte nejakú dobu v tmavšom prostredí. Nie sú náročné na údržbu a radosť vám budú prinášať, aj keď na ne občas zabudnete.
Okrem nižšie uvedených rastlín sa môžete poobzerať aj po iných typoch z rovnakého rodu. Väčšinou majú všetky veľmi podobné charakteristiky a ich nenáročnosť na údržbu sa nelíši.
Aloa nízka (Aloe humilis)
Výška tejto rastliny väčšinou dosahuje 20 cm. Aloa nízka je nenáročný sukulent, ktorému môžu počas zimy a jari narásť aj kvety žiarivých farieb.
Pestuje sa na polotienistých miestach a ak nemá dostatok svetla, jej listy sa sfarbia do sýtozelena a rastú menej než obvykle.
Najlepšie sa jej darí v izbovej teplote nie nižšej než 5 stupňov Celzia. Medzi jarou a jeseňou ju stačí polievať raz za týždeň a na prelome jesene a zimy ju môžete nechať bez vody až 4 – 6 týždňov.
Aloa pravá (Aloe vera)
Známejšia sestra aloy nízkej – aloa pravá – je obľúbeným liečivým sukulentom.
Môže rásť do výšky až 90 cm a pestuje sa najmä kvôli gélu v jej listoch. Tento gél, ktorý vyteká z listov po ich prerezaní, pomáha zmierniť svrbenie či nepríjemné pocity spôsobené miernymi popáleninami, drobnými rankami či po uštipnutí hmyzom.
Aloa pravá potrebuje dostatok slnka, a preto ju hlavne v zime položte tam, kde ho dostane čo najviac. Polievať ju stačí však len raz za 3 týždne.
Asparágus hustokvetý (Asparagus densiflorus)
Asparágus hustokvetý alebo aj asparágus Sprengerov je bylina s mnohými útvarmi podobnými listom nazývanými fylokladium.
Môže rásť do výšky zhruba 75 cm a plaziť sa do dĺžky 1 metra.
Táto rastlina môže mať aj plody v podobe červených bobúľ, ktoré sú však pre človeka toxické.
Asparágus by sa mal pestovať iba na slnečnom mieste a minimálna teplota, ktorú znesie, je 12 °C. Polievať ho stačí raz alebo dvakrát za týždeň; v zime aj menej.
Brečtan popínavý (Hedera helix)
Brečtan sa môže podľa podmienok popínať až do dĺžky 20 – 30 m. Je vhodné ho umiestniť do závesnej nádoby, z ktorej bude prevísať alebo ho uložte do priestoru či konštrukcie, ktoré môže obrásť.
Táto rastlina aj s jej bobuľovitými plodmi je jedovatá. Je však overeným čističom vzduchu a pôsobí ako prirodzená izolácia a klíma, keď je umiestnená na stene.
Pri brečtane si dávajte pozor na drobný hmyz, keďže jeho dlhé popínavé konáre často slúžia ako úkryt lienkam, pavúkom a inému hmyzu a živočíchom.
Brečtan má rád vlhké prostredie v tieni a polotieni. Stačí ho polievať približne raz za týždeň.
Čínska rastlina peňazí (Pilea peperomioides)
Jej názov pochádza z tvaru jej listov a domovskej krajiny.
Listy tejto rastliny niektorým pripomínajú aj mimozemskú loď a palacinky, podľa čoho sa v angličtine nazýva aj UFO plant, teda "UFO rastlina" a Pancake plant, teda "palacinková rastlina".
Čínska rastlina peňazí môže narásť do výšky 20 cm.
Má rada svetlé miesta, ale znesie aj tieň. Stačí, keď ju budete polievať raz za týždeň.
Čínsky "evergreen" (Aglaonema crete)
Aglaonema je chrakteristická svojimi zaujímavými listami, ktoré hrajú rôznymi farbami a vzormi.
Podľa veľkosti kvetináča môže vyrásť do výšky až 120 cm.
Táto rastlina má radšej skôr tieň a znesie aj tmavšie miestnosti. Minimálna teplota pre zdravie čínskeho evergreenu je 10 °C.
Polievajte ju raz za týždeň alebo ak je pôda dostatočne vlhká, stačí aj raz za dva týždne.
Dáždnikový strom/šeflera stromovitá (Schefflera arboricola)
Šeflera má stromčekovitý vzrast a ako izbová rastlina vyrastá do výšky 90 cm.
Má rada svetlo, ale okrem leta neobľubuje priame slnko. Znesie izbovú teplotu, ale minimálna prijateľná teplota je pre ňu 7 °C.
Polievať ju stačí raz za týždeň.
Dífenbachia škvrnitá (Dieffenbachia maculata)
Táto trvalka je veľmi jedovatá a šťava zo všetkých častí rastliny podráždi sliznice, pokožku a oči.
Podľa odrody rastie až do výšky 180 cm, ale väčšinou sa udržiava ako nízka izbová rastlinka.
Dífenbachia má najradšej teplo a vlhko bez priameho slnečného žiarenia. Znesie minimálnu teplotu 16 °C.
Polievajte ju približne raz za dva týždne.
Dracéna voňavá (Dracaena fragrans)
Táto rastlina rastie do výšky 50 až 150 cm.
Jej meno pochádza z arómy jej kvetov, ktoré môžu narásť v neskoršom veku rastliny.
Má rada jemné svetlo alebo polotieň. Dajte pozor, aby teplota v izbe neklesla pod 15 °C.
Stačí jej polievanie raz za týždeň.
Šťastný bambus/dračinec pruhovaný (Dracaena sanderiana)
Meno šťastného bambusu pochádza z vzhľadu rastliny podobnému práve bambusu, ktorý podľa čínskeho feng šuej symbolizuje šťastie a bohatstvo.
Vyrásť môže až do 150 cm. Šťastný bambus má rád slnečné prostredie, ale bez priameho slnka.
Izbová teplota by nemala klesnúť pod 18 °C.
Dračinca môžete uložiť do nádoby s vodou a vodu vymeňte raz za týždeň. Predtým, ako ho tam vrátite, ho poriadne opláchnite.
Figovník malolistý (Ficus benjamina)
Figovník je známy hlavne ako fikus a všetci ho dobre poznáme zo školských chodieb alebo z babičkinho bytu.
Je totiž pomerne tradičnou nenáročnou izbovou rastlinou, ktorá môže vyrásť do výšky až 2 metre.
Fikus má rád svetlo, ale nie priame slnko. Neznáša dobre výkyvy počasia a teplota v jeho okolí by nemala klesnúť pod 15 °C.
Zvyčajne mu stačí polievanie každých 10 dní.
Filodendron previsnutý (Philodendron hederaceum)
Filodendron je tropická rastlina s oválnymi kožovitými listami. Keď je rastlina mladá, sú celé zelené a s vekom sa na nich tvoria biele pruhy.
Podľa veľkosti črepníka dosiahne výšku do 1 metra.
Táto rastlina má rada slnko. Počas chladnejší mesiacov jej neprekážajú ani priame slnečné lúče. Neznesie však menej ako 15 °C.
Filodendron väčšinou nepotrebuje vodu častejšie než raz za týždeň.
Guzmánia jazykovitá (Guzmania lingulata)
Guzmánia je zaujímavá tropická rastlina, ktorá kvitne iba raz za život. Jej kvet rastie zo stredu listovej družice a kvitne iba pár dní.
Rastlina rastie do výšky 45 cm, pričom jej kvet môže dosiahnuť 30 cm.
Guzmánia má rada presvetlenú a prevzdušnenú miestnosť, no neznáša ostré letné slnko. Minimálna teplota pre zdravie tejto rastliny je 16 °C.
Počas prvotného rastu na jar a na jeseň potrebuje zaliať niekoľkokrát týždenne, ale potom, hlavne v zimných mesiacoch, prežije bez čerstvej vody aj dva týždne.
Hoja vosková/voskovec (Hoya carnosa)
Voskovka je ťahavá rastlina so špecifickými kvetmi, ktoré vyzerajú ako vyrobené z vosku, odkiaľ dostala svoj názov. Nektár týchto kvetov má sladkú a príjemnú vôňu.
Môže sa ťahať do dĺžky až 4 metrov.
Najradšej má svetlo, ale zvládne aj polotieň. Vie prežiť pri najnižšej teplote 10 °C, ale ideálna je pre ňu izbová teplota okolo 20 °C.
Polievajte ju raz za týždeň.
Husia noha/syngónium stopkatolisté (Syngonium podophyllum)
Husia noha je popínavá rastlina z tropických dažďových pralesov, kde sa ťahá až do výšky 20 m. Ako izbová rastlina však narastie na maximálne 150 cm.
Jej listy sú zelené, ale môžete nájsť aj odrody s červenými a ružovými listami či listami s bielymi vzormi.
Syngónium má rado presvetlenú izbu s vyššou vlhkosťou a znesie 15 °C.
Stačí ho polievať raz do týždňa; v zime len raz za dva týždne.
Juka obrovská (Yucca gigantea)
Juka ako izbová rastlina pochádza z väčšej odrody, ktorá rastie prevažne v Mexiku.
V porovnaní s vonkajšími jukami, ktoré rastú do výšky až 9 metrov, je izbová rastlina oveľa nižšia – narastie do výšky zhruba 120 cm.
Táto rastlina má rada nižšiu vlhkosť a darí sa jej v rohoch izieb, kde ju nezasiahne priame slnko. Má ale rada presvetlené priestory.
Vyhovuje jej zalievanie každé dva týždne; cez zimu aj menej.
Kalatea pásikovaná (Calathea zebrina)
Názov tejto rastliny je odvodený od vzoru jej listov. Sú tmavozelené s bledozelenými pruhmi podobnými tým zebrím.
Kalatea pásikovaná môže vyrásť do výšky 1 metra.
Má rada vlhkosť a mierny tieň alebo svetlo, nikdy však priame slnko. Najlepšie jej vyhovuje teplota medzi 15 a 25 °C.
Polievajte ju podľa potreby raz za 1 – 2 týždne.
Kapská hviezda (Albuca spiralis)
Zaujímavo vyzerajúca kučeravá rastlinka pochádza z Namíbie, a preto jej nevadí teplo a sucho.
Väčšinou nie je veľmi vysoká; rastie do výšky zhruba 25 cm.
Miluje slnečné priestory a keď má dosť tepla, v lete zvládne byť aj vonku. Teplota miestnosti by nemala klesnúť pod 15 °C.
Polievať ju stačí raz za 2 – 3 týždne.
Kolopejka vďačná (Kalanchoe blossfeldiana)
Kolopejka vďačná kvitne hlavne v zime, a preto môže byť príjemnou ozdobou bytov a domov počas Vianoc.
Tento sukulent rastie do výšky 45 cm.
Má rád presvetlené izby a neznáša teploty pod 10 °C.
Kolopejka má prirodzene voskované listy, ktoré udržiavajú vodu. Preto ju stačí polievať raz za dva týždne.
Lopatkovec Wallisov (Spathiphyllum wallisii)
Lopatkovec je obľúbenou izbovou rastlinkou nielen vďaka jeho nenáročnosti na údržbu, ale aj vďaka jeho schopnosti čistiť vzduch. Miestnosti, v ktorej sa nachádza, dodáva kyslík, ktorý vylučuje počas noci.
V angličtine sa nazýva aj Peace lily, teda "mierová" alebo "pokojná ľalia". Toto svoje meno dostala hlavne kvôli podobenstvu vo feng šuej, kde je, aj vďaka bielej farbe jej kvetov, symbolom pokoja a čistoty. Práve aj čistota, ktorú dodáva svojmu okoliu, hrala rolu pri pomenovaní tejto rastlinky.
Lopatkovec rastie zhruba do výšky 40 cm.
Najradšej má izbovú teplotu medzi 18 a 29 °C a polotieň a rozptýlené svetlo.
Väčšinou ho stačí polievať raz za týždeň.
Modlitebná rastlina (Calathea Ornata)
Názov modlitebná rastlina pochádza zo zaujímavej charakteristiky tejto rastliny – cez deň sú jej listy rovné a otvorené, ale v noci sa zatvoria a ich konce sa spoja ako ruky pri modlitbe.
Modlitebná rastlina môže narásť do výšky okolo 30 cm.
Má rada polotieň a teplotu nie nižšiu ako 16 °C.
Polievajte ju raz za týždeň, prípadne raz za dva týždne podľa vlhkosti zeminy. Nikdy by nemala zostať úplne suchá.
Monstera skvelá (Monstera deliciosa)
Monsterino latinské meno znamená "skvelá" či "chutná", čo je odvodené od jej plodu. Ten však asi nikdy neuvidíte, ak monsteru pestujete doma.
Táto rastlina sa hodí do priestranných miestností, pretože môže rásť do výšky 3 až 5 metrov. Okrem toho je popínavá a rastie aj do šírky.
Ideálne sú pre ňu vyššie izbové teploty okolo 25 °C.
Monstera má rada svetlo, ale znesie aj polotieň.
Zalievať ju nemusíte častejšie ako raz za týždeň, ale občas trochu pokvapkajte jej listy.
Orchidea – lišajovec (Phalaenopsis Blume)
Orchidea je obľúbenou nenáročnou rastlinou hlavne kvôli jej exotickému a peknému vzhľadu.
Vyrásť môže až do výšky 90 cm, ale záleží to na jej type.
Má rada svetlo, ale nie priame slnko. V zime, keď nie je príliš horúco, ho však znesie.
Najlepšie sa jej darí v teplotách okolo 26 °C, ale vie sa adaptovať aj na teploty, ktoré neklesnú pod 15 °C.
Keď orchidea rastie, zalievajte ju raz za týždeň, ale počas kvitnutia jej stačí raz za dva týždne. Zalievajte ju pomaly a dajte jej čas na vstrebanie vody.
Palma izbová/chamédorea úhľadná (Chamaedorea elegans)
Chamédorea je vhodnou rastlinou pre väčšie miestnosti, pretože rastie do výšky až 3 metre. Ak však nechcete rastlinku vyššiu ako 30 cm, vyberte si menší kvetináč a palma izbová vás môže tešiť aj v menšej forme.
Nie je ale náročná na svetlo – znesie presvetlené izby aj tieň.
Teplota v miestnosti by nemala klesnúť pod 10 °C, ale najradšej má izbovú teplotu okolo 25 °C.
Chamédoreu polievajte raz alebo dvakrát za týždeň. V zime stačí aj raz za dva týždne.
Pieprovec magnoliolistý (Peperomia obtusifolia)
Pieprovec môže vyrásť podľa veľkosti kvetináča do výšky 25 cm.
Má rád polotieň a vlhké prostredie. Najradšej má izbovú teplotu, ale znesie aj teploty okolo 15 °C.
Vodu potrebuje raz za týždeň, niekedy mu stačí aj raz za dva týždne. Podľa potreby mu môžete dodať vlhkosť pokvapkaním listov.
Podrostovka listoklasá (Hypoestes phyllostachya)
Táto rastlinka je zaujímavá sfarbením svojich listov. Jej prirodzene zelené listy sú často doplnené fialovými, červenými, ružovými alebo bielymi pásikmi a fliačikmi.
Podrostovka obľubuje svetlo, ale ako väčšina rastlín na tomto zozname, nemá rada priame slnko.
Je jednou z nižších izbových rastlín vhodných do každého priestoru – bežne rastie do výšky približne 15 cm.
Táto rastlina potrebuje vodu dvakrát za týždeň, cez zimu menej často.
Potosovec zlatý (Epipremnum aureum)
Táto popínavá rastlina rastie do dĺžky 6 metrov a môže sa pestovať napríklad ako dekorácia na stene. Svojím rastom pripomína brečtan.
Je obľúbenou nenáročnou izbovou rastlinou aj vďaka jeho schopnosti čistiť vzduch.
Potosovec má rád svetlo a vydrží aj v polotieni.
Ak chcete, aby sa mu darilo, nenechajte izbovú teplotu klesnúť pod 13 °C.
Mal by sa zalievať raz za týždeň, aby jeho zemina bola vždy vlhká, no nie premočená.
Prútovníca štíhla (Rhapis excelsa)
Táto rastlina je menšou palmou a ako izbová rastlina môže vyrásť do výšky 180 cm.
Môžete ju postaviť do rohu miestnosti, ak bude pri okne a dostane sa jej dostatok svetla. Vydrží aj v polotieni.
Uistite sa, že prútovnica je v izbe s príjemnou izbovou teplotou. V zime ale znesie aj 13 °C.
Polievajte ju približne raz za týždeň.
Prýštec ohnivý (Euphorbia milii)
Tento pekný sukulent rastie do výšky 60 cm, aj keď väčšinou je menší a vhodný na každý stôl či poličku.
V angličtine je nazývaný aj Crown of thornes, teda "koruna z tŕňov". Niektorí veria, že koruna, ktorú mal na hlave Ježiš Kristus pri ukrižovaní, bola vyrobená práve z korienkov tejto rastliny.
Prýštec má rád svetlo a dokonca ho môžete položiť aj von na priame slnko.
Znesie teplotu 10 °C, no najlepšie mu je pri teplote okolo 20 °C.
Ak máte túto rastlinu vnútri, polievajte ju každých 12 dní. Listy môžete postriekať vodou aj každý deň, ak treba.
Rodinné šťastie (Soleirolia soleirolii)
Táto trvalka patrí do žihľavových bylín. Jej názov pochádza z ľudovej povery, ktorá hovorí, že sa jej bude dariť iba v rodine, kde panuje šťastie a láska.
Rodinné šťastie je nízke a akoby plazivé. Bežne nevyrastie viac ako 10 cm do výšky. Okolo kvetináča vytvára hlavičku a môže vyzerať ako hustý koberček.
Vnútri sa mu darí v izbe s jemným svetlom a ak sa rozhodnete ho položiť von, tam skôr preferuje tieň.
Rodinné šťastie má rado vlhkosť a teploty, ktoré neklesnú pod 10 °C.
Túto izbovú rastlinu stačí polievať raz za týždeň.
Sansevieria trojpása/svokrin jazyk (Dracaena trifasciata)
Svokrine jazyky sú veľmi odolné voči zanedbávaniu a majú radi teplo a sucho.
Ich špecifický a dobre známy názov je odvodený z ich ostrých a špicatých listov podobných ostrým jazykom (niektorých) svokier.
Vyrásť môžu do výšky až 4 metre.
Postavte ich buď na svetlé miesto, alebo do polotieňa.
Svokrine jazyky majú rady teplotu medzi 15 a 23 °C.
Polievať ich stačí raz za 10 dní a v zime dokonca iba raz za mesiac, keď sú suché.
Slonia noha (Beaucarnea recurvata)
Slonia noha získala svoje pomenovanie vďaka podobe svojho kmeňa, ktorý sa smerom nahor zužuje. Vyzerá tak ako dolná končatina slonov.
V interiéroch bežne nie je vyššia než 120 cm, ale v prírode dokáže narásť do výšky až 10 metrov.
Táto nenáročná izbová rastlina potrebuje svetlo – vyberte buď svetlý priestor v miestnosti, alebo ju môžete umiestniť aj na priame slnko.
Najlepšie sú pre ňu teploty nad 15 °C, ale krátkodobo zvládne aj 10 °C.
Počas obdobia rastu ju polievajte raz za dva týždne.
Starček Rowley (Senecio rowleyanus)
Starček je pomenovaný na počesť botanika a spisovateľa Gordona Douglasa Rowleyho.
Táto rastlina je zaujímavá a špecifická svojimi neobvyklými listami. Majú tvar guľôčok, ktoré majú vnútri dužinu a sú pokryté voskovou vrstvou. Tieto guľôčky v sebe ukladajú vodu potrebnú pre rastlinu počas obdobia sucha.
Starček má rád svetlé miestnosti a najnižšia prijateľná teplota je preň 10 °C.
Polievajte ho raz za dva týždne, iba keď je rastlina úplne suchá.
Svokrin jazyk (Sansevieria cylindrica)
Sestra trojpásového svokrinho jazyka má rada podobné podmienky – svetlo alebo polotieň a teplotu okolo 15 – 20 °C.
Väčšinou nie je vyššia ako 1 meter.
V lete ju stačí polievať raz za dva týždne a v zime ešte menej – približne raz za mesiac.
Tučnolist vajcovitý (Crassula ovata)
Táto rastlina s oválnymi listami niekedy podobnými tvaru vajca je pôvodne z Južnej Afriky, kde sa tradične nosila ako dar pri nasťahovaní do nového domova.
Podľa typu rastliny a kvetináča môžete mať doma tučnolist vysoký až 180 cm, ale aj maličkú, 10-centimetrovú ozdobu na stôl či poličku.
Tučnolist má rád svetlé izby a teplotu okolo 20 °C, ale krátkodobo znesie aj 15 °C.
Vodu potrebuje v priemere raz za dva týždne, ale cez zimu mu stačí len raz za mesiac.
Vianočný kaktus (Schlumbergera truncata)
Pochádza z dažďových pralesov v Brazílii, v našich končinách kvitne v zime. Preto si ním môžete potešiť oko hlavne okolo Vianoc.
Môže dosiahnuť výšku 60 cm.
Celý rok ho nechajte v polotieni, okrem zimy, keď mu doprajte čo najviac nepriameho slnka.
Má rád príjemnú teplotu, okolo 21 °C a trochu vyššiu vlhkosť vzduchu. Najnižšiu teplotu znesie 15 °C.
Polievajte ho raz za 7 až 14 dní.
Vzdušná rastlina (Tillandsia kolbii)
Táto rastlina zaujme svojím nezvyčajným vzhľadom a nenáročnosťou na podmienky života – nepotrebuje dokonca ani pôdu. Vodu totiž prijíma cez listy a nie cez korene.
Môžete ju zavesiť alebo len tak voľne položiť na policu alebo do akvária či aerária.
Dosahuje veľkosť od 2 do 8 cm.
Najviac jej vyhovujú teplé a svetlé miestnosti, kde teplota neklesne pod 15 °C.
Raz za čas ju pokropte alebo ju raz za týždeň či dva týždne na 30 minút postavte do nádoby s destilovanou alebo dažďovou vodou. Potom ju len nechajte odkvapkať.
Zamiokulkas (Zamioculcas zamiifolia)
Táto obľúbená nenáročná izbová rastlina odpustí všetkým zábudlivcom, pretože znesie každé prostredie okrem priameho slnečného žiarenia a bez vody vydrží niekoľko týždňov.
Zamiokulkas je ďalšou z izbových rastlín, ktoré majú schopnosť čistiť ovzdušie.
Rastie do výšky 150 cm, ale často ho nájdete aj v menšej podobe na parapetoch alebo stoloch.
Dajte ho do miestnosti s teplotou 15 až 24 °C a polievajte raz za dva-tri týždne.
Zebrina previsnutá (Tradescantia zebrina)
Zebrina láka pestovateľov svojimi unikátnymi listami hrajúcimi rôznymi farbami, prevažne ružovou, bielou a fialovou.
Rastie do výšky okolo 20 cm, ale ťahať sa môže do oveľa väčších dĺžok.
Najviac jej vyhovuje svetlo, ale nie priame slnko. Najlepšie sa jej darí pri teplotách 18 až 20 °C.
Stačí ju polievať raz za týždeň a cez zimu ešte menej.
Zelenec chochlatý (Chlorophytum comosum)
Ak hľadáte rastlinu, ktorá efektívne prečistí vzduch v miestnosti, určite si zaobstarajte zelenca chochlatého. Z ovzdušia odstráni až 90 % toxického formaldehydu.
Môže narásť do výšky zhruba 40 cm, ale jeho listy prevísajú cez kvetináč, a tak je vhodný aj na zavesenie.
Zelenec má najradšej polotieň alebo svetlo, ale vie zniesť aj úplný tieň. Tam však veľmi nenarastie.
Vyhovuje mu zvýšená vlhkosť a teploty nad 10 °C.
Pri zalievaní si dávajte pozor, akú vodu použijete. Zelenec neznáša fluór, a tak, ak ho vaša voda obsahuje, namiesto vody z kohútika ho polievajte destilovanou alebo dažďovou vodou. Polievajte ho raz za týždeň.
Pridajte sa k našej komunite, ktorá bojuje za spravodlivý a slušný štát, a podporte prácu našej redakcie. Teraz k nej navyše môžete získať až dve knihy úplne ZADARMO.